Generalforsamling DCH Stevns 26/1-2020

Valg af dirigent: bestyrelsen indstiller Kris som modtager valget.

Dirigenten starter med at konstatere at generalforsamlingen er lovligt indvarslet bla. I Stevnsbladet .

Dernæst vælges stemmetællere Tine og Per som modtager valget

Formandens beretning:

Formandens beretning for 2019

Rigtigt godt nytår til alle og tak for de mange gode timer vi har haft sammen i løbet af 2019

Vi havde en lidt forsigtig start på året, med lidt færre medlemmer end vi plejer, men heldigvis gik det ikke som vi havde budgetteret med, vi blev flere en forventet med udgangen af 2019, vi sluttede faktisk med at have 96 medlemmer, hvilket er 16 mere end vi havde budgetteret med. Ganske flot, synes jeg.

Overordnet set har det egentlig været et ganske roligt år. Vi har afholdt vores konkurrencer, vi har haft vores arbejdsdag og vi har haft et par arrangementer i forbindelse med sommer- og julepausen. Men hvis man lige kigger lidt nærmere efter, så er der faktisk sket en hel del.

På konkurrencesiden startede vi i foråret med vores lokalkonkurrencer, en i lydighed og en i agility. Så fortsatte vi med en landsdækkende agility konkurrence, så var der jo lige en C/B konkurrence og til sidst lokalerne i både agility og lydighed. Derudover har vi haft deltagere ved diverse konkurrencer rundt omkring. Alle jeres anstrengelse kan vi se resultatet af i 2020, vi har en ny A-hund og nogle nye B-hunde, flot klaret alle sammen. Det gik så godt for Boris og Eddie at de blev udtaget til DM på Fyn, så det kan vist ikke blive meget bedre.

Der ligger en del arbejde i at afholde konkurrencer, og Konkurrenceudvalget skal have stor tak for at de gider tage opgaven. Også en stor tak til de hjælpere, som stiller op som sporlæggere, figuranter, banefixere, tidstagere, beregnere, dommersekretærer og hvad vi nu ellers har brug for i forbindelse med afvikling af konkurrencer. Det er ikke bare på hjemmebane at vores hjælpere har været der, når behovet har vist sig. Ved SM i Haslev i september bidrog DcH Stevns med sporlæggere til A-klassen. Tak fordi til jer der var på pletten og gav en hånd med den dag, det er den slags der gør, at man er stolt over at komme fra DcH Stevns.

Heldigvis kommer der nye begynderhunde til hvert år, og i 2019 havde vi hold både forår og efterår, og jeg har da set på holdlisterne for 2020, at mange af dem er fortsat.

Men uden trænere kan vi ikke have nogen hold, og trænere har vi da heldigvis også. Og de har ydet en fantastisk indsats, og det skal de have en stor tak for. Kris valgte at stoppe som aktiv træner efter rigtigt mange år, men jeg ved også, at skulle det knibe med at finde en afløser i ny og næ, så kan man prøve at kontakte ham. Tak for din indsats gennem årene.

Endnu en gang har vi haft aspiranter på grundtræneruddannelsen. John og Mie startede op i foråret og John nåede at blive færdig med sin lydighedsoverbygning, så han er klar nu. Mie kommer til at have hold i agility fra foråret når man flytter tilbage på pladsen.

Træningsudvalget har også i 2018 fået kabalen med træningstider og trænere til alle hold til at gå op. Det er ikke just det allernemmeste, men I gjorde det igen, det skal I have tak for.

Vi har officielt et Initiativudvalg men det er i praksis ikke eksisterende. Heldigvis er der nogen, der altid stiller op og giver en hånd med. Lisbeth er en af dem, der har haft en del at se til undervejs i 2019. Heldigvis ved vi nu at der er flere som vi kan trække på fremadrettet, og det vil helt sikkert også ske.

Vores hjemmeside fungerer fint som vores ansigt udadtil. Svend Aage har godt styr på det, og der går ikke lang til fra man sender noget til ham, til det er at finde på hjemmesiden. Tusind tak til dig Svend Aage for din indsats.

Vi har også en Facebook-profil. Den er ramt at lidt tekniske udfordringer, men den er der og Kenneth er den, der bestyrer den, med hjælp fra John. Tak til jer for jeres indsats.

Når der i løbet af ugen kommer mange mennesker i klubhuset, kan det ikke undgås at der kommer lidt skidt og møg på gulvet, og lidt fedtfingre hist og her. Men så har vi jo heldigvis Anne-Mette, der snupper støvsugeren og gør det hele fint igen. Tak Anne-Mette, fordi du gider gøre rent efter os andre.

I foråret havde vi vores arbejdsdag, og det var en dag hvor hele Holtug vist ikke var i tvivl om at der foregik noget på den gamle sportsplads. Det helt store maskineri blev kørt i stilling udendørs til at

skære grene ned og efterfølgende knuse dem, og jeg skal da lige love for at pladsen pludselig blev meget større. Indendørs foregik der ligeledes en hel del. Efter at vi i lang tid havde undret os over hvorfor der var vådt på gulvet under måtten ved køkkenet og at gulvbrædderne vippede i køkkenet, fik vi endelig syn for sagen. Jens havde i forvejen fjernet alt i køkkenet, og en stoppet kloak kom til syne. Det var en større operation inden det blev ordnet. En stor tak til jer der ordnede det. Og en lige så stor tak til Jens, der har brugt mange timer på at samle køkkenet igen og lægge nyt gulv.

Heldigvis er jeg ikke alene om at styre løjerne her i klubben, vi er i alt 7 medlemmer i bestyrelsen, og de 6 fik har så sandelig taget deres del at opgaverne, og de har gjort det rigtigt godt. Tak for jeres indsats og tak for jeres opbakning, da jeg lige blev sendt til tælling i sommer på grund af sygdom. Vi vidste allerede inden vi gik ud af 2019 at vi skulle tage afsked med 2 bestyrelses-medlemmer. Jonna og Charlotte har valgt ikke at genopstille, så til dem vil jeg sige tak for jeres indsats gennem årene.

Sidst på året blev vi præsenteret for fagre nye verden i form af Klubmodul. Det er afløseren for vores medlemsdatabase, vores online tilmelding og meget mere og det er noget som skal bruges af alle DcH foreninger i hele landet. Indtil videre har det ikke vist sig fra den pæneste side, der har været udfordringer undervejs som jeg håber, bliver løst inden alt for længe.

År 2019 har efter min opfattelse været et godt år for DcH Stevns, og min beretning slutter med en stor tak til alle jer klubmedlemmer fordi I har støttet op om DCH Stevns. Jeg håber at vi også i 2020 vil få en masse gode timer sammen, både på når vi mødes på holdene og når vi hygger os uden at have vores 4-benede venner i den anden ende af snoren.

Kasseren fremlægger regnskab , som med få spørgsmål bliver godkendt .

Kasseren fremlægger buget for 2020 , som godkendes .

Der uddeles forslag fra bestyrelsen til trænings kontingentstigning for 2021

Dette godkendes også.

3 bestyrelsesposter er på valg , Charlotte , Jonna og Benny . Benny som den eneste der modtager genvalg .

4 ønsker at stille op : Tina Hessellund , John Mogensen, Benny Simonsen og Boris Nielsen .

Der uddeles stemmesedler og resultat som følgende :

Benny 27 stemmer

John 22 stemmer

Tina 19 stemmer

Boris 16 stemmer

Altså Benny ,John og Tina fortsætter i bestyrelsen.

Valg af suppleanter til bestyrelsen blev

1. suppleant Boris
2. suppleant Mogens

Kris og Svend Åge fortsætter som bilagskontrolanter og deres suppleanter blev.

1. suppleant Torben
2. suppleant Annette

Evt:

Der blev spurgt til sporarealer

Desværre er der blevet mindre arealer da flere at de arealer vi har haft til rådighed har fået nye ejere , men der arbejdes på sagen , og forsamlingen bliver bedt om at holde øjne og ører åbne for nye muligheder .

Der bliver spurgt til familieholdets ophør .

Dette er blevet oplyst på holdet, med nye muligheder klubben kan tilbyde .

Der var ikke flere punkter og dirigenten takker for god ro og orden og generalforsamlingen afsluttes.